钦定古今图书集成/明伦汇编/氏族典/第456卷 > 《凌迪知万姓统谱》 > 挚虞
## 钦定古今图书集成/明伦汇编/氏族典/第456卷 > 《凌迪知万姓统谱》 > 挚虞

按《晋书挚虞传》，“虞字仲洽，京兆长安人也。父模，魏太
仆卿。虞少事皇甫谧，才学通博，著述不倦。举贤良，拜
中郎，擢为太子舍人，除闻喜令。时天子留心正道，又
吴寇新平，天下乂安，上《太康颂》以美晋德。母忧解职。
久之，召补尚书郎。元康中，迁吴王友，后历秘书监、卫
尉卿。从惠帝幸长安。及东军来迎，百官奔散，遂流离”
鄠、杜之间，转入南山中，粮绝饥甚，拾橡实而食之。后
得还洛，历光禄勋、太常卿。时怀帝亲郊，自元康以来，
不亲郊祀，礼仪弛废。虞考正旧典，法物粲然。及洛京
荒乱，盗窃纵横，人饥相食。虞素清贫，遂以馁卒。